יוסף בא-גד

הרב יוסף בא-גד (בוגרד) (נולד ב-10 בפברואר 1932, ג' באדר א' ה'תרצ"ב) הוא מייסד הישיבה התיכונית "נחל יצחק" בנחלים וחבר הכנסת בכנסת ה-13.

ביוגרפיה
נולד במושבה מוצא תחתית בג' באדר א' ה'תרצ"ב (1932). הוא נכדו של ירחמיאל שטיינברג, ה"מוכתר" של מוצא, בן דוד של הרב אליעזר בוגרד ובן דוד מדרגה שנייה של אורה הרצוג אשת נשיא המדינה חיים הרצוג וסוזי רעייתו של אבא אבן.

למד בצעירותו בישיבת כפר הרוא"ה, ישיבת היישוב החדש וישיבת חברון. שירת בנח"ל ובתום שירותו הצבאי למד הוראה בסמינר מזרחי בירושלים. למד באוניברסיטת בר-אילן וסיים תואר שני בתנ"ך וחינוך.

בשנת 1955 ייסד את ישיבת נחלים כמנהל ולא כראש ישיבה, ובמהלך השנים הפך לראש הישיבה ועמד בראשה עד לשנת 2004. כמו כן הוסמך לרבנות. החל משנת 2004 הפסיק לכהן כראש ישיבה והחל מ-2005 הוא משמש כנשיא הישיבה.

הרב בא-גד היה חבר הכנסת מטעם סיעת מולדת בכנסת ה-13, ונחשב לאחד הח"כים הבולטים בכנסת, בין השאר בזכות גימיקים שבהם ביקש להסב תשומת לב למסריו בנושאים של דת, חברה ופוליטיקה. במהלך המושב התפצל מסיעתו והקים סיעת יחיד. לקראת הבחירות לכנסת ה-14 הקים מפלגה בשם "מורשת אבות" שלא עברה את אחוז החסימה. בא-גד ביקש להשתתף בבחירות לכנסת ה-15 אך פרש מהמירוץ זמן קצר לפני הבחירות וקרא לתומכיו לתת את קולותיהם למפד"ל.

בשנת ה'תשמ"ח (1988) זכה בפרס הרב טולידאנו לספרות תורנית על ספריו אוגדן הסוגיות ונחלי לימוד.

בנובמבר 2005 הודיע רשם העמותות כי בעמותות שניהל בא-גד בישיבת נחלים נתגלו אי-סדרים כספיים חמורים, לרבות העברת כספי העמותות לו ולבני משפחתו.

ב-1 ביולי 2007 הורשע, במסגרת הסדר טיעון, בעבירות של זיוף בנסיבות מחמירות ובניסיון לקבל דבר במרמה בנסיבות מחמירות, לאחר שהואשם בזיוף חתימות של אזרחים לשם הגשת רשימה של תומכים בעלי זכות בחירה כמועמד לראשות הממשלה. במסגרת הסדר טיעון זה, נגזרו עליו שישה חודשי מאסר שירוצו בעבודות שירות, ובנוסף שנת מאסר על-תנאי וקנס בסך 25 אלף שקל.

בשנת 2013 הוענק לו תואר יקיר העיר פתח תקווה.
שמאל|ממוזער|250px|בטקס יום ירושלים בישיבת מרכז הרב, הרב יוסף בא-גד יושב מאחור קיצוני שמאל, לצידו הרב אליעזר שמחה וייס. תשע"ה
שמאל|ממוזער|250px|הרב יוסף בא-גד בשמחת בית השואבה בישיבת מרכז הרב

משנתו החינוכית
הרב בא-גד למד אצל הרב אברהם קרול ופיתח שיטת לימוד שהתבססה על שיעורי מורו. שיטתו יושמה בעיקר בישיבתו והיא ידועה כשיטת "ש"ס בש"ס" או "שיטת הסוגיות". השיטה כוללת לימוד עם ש"ס בבלי וירושלמי (בהתאם לדברי הרב אברהם יצחק הכהן קוק באגרות הראי"ה חלק א' איגרת ג'). הלימוד הוא באופן של לימוד לפי סוגיות (ולא לימוד לפי סדר הדפים כפי שמקובל בישיבות), כאשר נושאים רבים בהקשר של תורה ומדע. הלימוד כולל הצלבת מקורות מידע ממקורות נוספים. חיבר ספרים בעיקר בתחום שיטת הלימוד אותה פיתח ובתחומי תורה ומדע.

בשנת תש"ל הוא המליץ להעתיק מרכיבים מהשיטה החינוכית בישיבות התיכוניות שנחשבו להצלחה אל בתי הספר הדתיים. מרכיבים אלו היו:
 למידה עצמאית
יום לימודים ארוך
קביעת אישיות תורנית כמחנך הכיתה
שילוב הרגש והשכל בפעולות כמו ביקור בישיבות ובהתיישבות דתית, והשתתפות באירועים דתיים
מינוי רב בית ספר

 חיים אישיים 
נשוי לרבקה (לבית זוסמן-די ליאון) והם מתגוררים בפתח תקווה.

חתנו הוא הרב יגאל לרר. נכדו הוא הרב צבי בא-גד, ר"מ בישיבה התיכונית "חדוות התורה" בירושלים. אחת מנכדותיו היא הראפרית רינת גוטמן .

מספריו
אוגדן הסוגיות – סדרת חוברות על סוגיות מתוך התלמוד הבבלי.
שערי לימוד – נושאים שונים ביהדות. הספר יצא ב-15 מהדורות (נכון ל-2019), החל מהמהדורה החמישית תחת שמות משתנים: "נחלי לימוד", "נחלי האשכולות", "נחלי יוסף", "יוסיף נחלה", "נחלי בא-גד", "נחלי בא גד המורחב" ו"מבחר בא-גד".
בא גד לפניני הגרא"ק – פירוש על מסכת סנהדרין מאת הרב קרול. את הפירוש ערך בא-גד (שני חלקים) חלק א' חלק ב'

קישורים חיצוניים









 הערות שוליים 

קטגוריה:פוליטיקאים ישראלים שהורשעו בדין
קטגוריה:רבנים ישראלים שהורשעו בדין
קטגוריה:מורשעים בעבירות מסוג סחיטה, מרמה ועושק בישראל
קטגוריה:חברי הכנסת מטעם מפלגת מולדת
קטגוריה:חברי הכנסת מטעם סיעות יחיד
קטגוריה:ציונות דתית: אנשי חינוך
קטגוריה:ראשי ישיבות תיכוניות
קטגוריה:רבני הציונות הדתית בישראל
קטגוריה:ציונות דתית: חברי כנסת
קטגוריה:חברי הכנסת השלוש עשרה
קטגוריה:רבנים חברי הכנסת
קטגוריה:יקירי פתח תקווה
קטגוריה:בוגרי אוניברסיטת בר-אילן
קטגוריה:בוגרי ישיבת כפר הרא"ה
קטגוריה:בוגרי ישיבת היישוב החדש
קטגוריה:בוגרי ישיבת חברון כנסת ישראל
קטגוריה:זוכי פרס הרב טולידאנו
קטגוריה:ישראל: ראשי מפלגות
קטגוריה:נחלים: חברי הכנסת
קטגוריה:משפחת שטיינברג
קטגוריה:חברי הכנסת: אנשי חינוך
קטגוריה:ישראלים שנולדו ב-1932